**Ola Hole** (født 9. august 1878, død 19. februar 1945) var en gårdbruker, skogeier og fløtningssjef som var NS-oppnevnt ordfører i Ytre Rendal 1941-1944. Januar–februar 1945 var han varaordfører, mens den tidligere varaordføreren Johannes Olsen Misterosen ble ordfører.

Hole gikk på *1. brigades underoffisersskole* i 1899. Han var eldste sønn på gården Øvre Hole på østsiden av Lomnessjøen, men etter at Sæming Hole kjøpte denne gården i 1900, bosatte han seg på Otnes. Han var forpakter på Ottåsen 1905–08, i en periode da denne gården hadde utenbygds eiere. Han eide Søndre Hagen fra 1908 til 1918. Så drev han gården Utstu Akre i noen år fram til 1927 – etter at mora hadde fått gården tilbake på odelsrett, og kjøpte til sist plassen Øvre Rusten. Utstu Akre ble totalskadd i brann i 1922. Han arbeidet som skogvokter i Osdalen for Rendalen statsallmenning fra 1903, og var også brukt som skogtakstmann. Han var knyttet til tømmerfløtinga i femti år, mye av tiden som fløtningssjef i tverrelva Flena.

Han var formann i Ytre Rendal skytterlag i 1905 og 1907. Han satt i 1924 i styret for Ytre Rendal lag av Høyre og Frisinnede Venstre, og deltok i kommunepolitikken som kommunestyremedlem en periode før 1940. Ved stortingsvalget i 1936 sto han på lista til Nasjonal Samling i Hedmark. På samme måte som andre ordførere skrev han i 1942 en rapport til Innenriksdepartementet om hvordan aprildagene i 1940 hadde forløpt. Disse rapportene ble offentliggjort i april 2020. Etter krigen krevde kommunen tilbakebetalt 1759 kr for lønn og andre tap kommunen hadde lidd mens han var ordfører.

NS hadde høyere medlemstall i Østerdalen enn ellers i landet. Flere steder var medlemstilslutningen til NS motivert av arbeidskonflikter i skogbruket og konfrontasjoner med streikende arbeidere, og skogeiere og skogeierrepresentanter var aktive i NS.

Skogeieren og ordføreren Jacob Eriksen Haarset var hans grandonkel.

Referanser
----------

1. ↑  Lunde, Jon Vegard (1939-) (1998). *Hjemmefronten på Hedmarken og i Østerdalen: 1940-42*. Lillehammer: Lunde pressetjeneste. s. 87 og 92. ISBN 8299096634.
2. ↑  Ola Hole; Gravminner i Norge
3. ↑  «Ny ordfører i Ytre Rendal». *Østlendingen 18. desember 1941*. Elverum. 1941. s. 3.
4. ↑  «Nye ordførere». *Glåmdalen 18. desember 1944*. Kongsvinger. 1944. s. 2.
5. 1 2 3  «Dødsfall i Ytre Rendal». *Østlendingen 24. februar 1945*. Elverum. 1945. s. 2.
6. ↑  Ola Severinsen Hole; Historisk befolkningsregister
7. 1 2 3 4  Nytrøen, Odd (1970). *Ytre Rendal, gard og ætt*. s. 245, 362, 434f, 566f, 622.
8. ↑  «Brann i Y. Rendal». *Arbeidets Rett 6. november 1922*. Røros. 1922. s. 3.
9. ↑  *Bygdebok for Engerdal. Bind 3*. [Engerdal]: [s.n]. 1969. s. 196.
10. ↑  «Dødsfall». *Nationen 27. februar 1945*. Oslo. 1945. s. 2.
11. ↑  «Østlendingen 25. mars 1935». Elverum. 1935. s. 3.
12. ↑  Vigander, Haakon (1933). *Skyttarsaka i Noreg*. Hvalstad: Den friviljuge norske skyttarskipnad. s. 424.
13. ↑  «Partiarbeid». *Morgenbladet 7. juli 1924*. Oslo. 1924. s. 3.
14. ↑  Nordanger, Sigmund (1936). *Stortingsvalgbok 1936*. Oslo: Tiden. s. 22.
15. ↑  Ordførerrapportene våren 1940; digitalarkivet.no
16. ↑  «Naziordførerne i Ytre Rendal stilles til ansvar». *Østlendingen 20. august 1945*. Elverum. 1945. s. 2.
17. ↑  Hans Henriksen (1976). «Mennesker uten makt». *Fra idé til dom : noen trekk fra utviklingen av Nasjonal samling*. Universitetsforlaget. s. 68–103. ISBN 8200049965.

  


|  |  |
| --- | --- |
| Oppslagsverk/autoritetsdata | Historisk befolkningsregister
 |